《午睡中怀约山游》
宋代·董嗣杲

苏州藤枕蕲州簟，更着洪州蝉翼扇。
高卧西窗风外榻，栩栩羲皇梦中见。
客寄无聊归未易，搜吟搅得酸肠遍。
莼香鲈肥自相忆，季鹰肯羡洛阳掾。
为客不似家居好，身老江湖已云倦。
要盟东林远法师，白家池上泉珠溅。
听泉坐石且幽寻，收拾胜迹归吟卷。
我欲往游志已坚，只恐同游心易变。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。